《诏福圣宫烧香》
宋代·胡宿

徼道西华内，觚棱北斗傍。神灵安肯构，恩泽赐燔香。

渤澥通骊窟，昆崙拱画梁。清坛浮早景，碧瓦霁初霜。

甲帐严如在，丹檐迥欲翔。隆姿瞻汉后，馀烈畏轩皇。

埋剑桥山远，游冠阁道长。白云迷处所，仙掌镇相望。

五岳扶封域，三辰纬典章。升歌留宝鼎，刻号在神房。

盛德尊原庙，遗仁睦鬼方。圣文名善继，百世溢流光。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。